Sperdol (Orycteropus afer)

Erdvark sperdol (Orycteropus afer) tir tana katca ke Orycteropus oxi vey Orycteropodidae yasa ke TUBULIDENTATA veem.

Gan Pallas bak 1766 taneon zo pimtayar.

 Pimtara 
Bat dunol va abrotcaf pezay is oblakapeem is pezitcanya is gijarotif beweem is livafe ge is drumaf bertraf is pibaf im sodir.

Ton deksaf suxasik, va lupaxa abrotcafa gu 10 m- koe tawa rodefaskedar.

Sperdol tir antafa blisa katca ke lorustayaf moukoldunolaf veem ( Tubulidentata veem ).

Mekar dunol gu sperdol me rodojer. Abica klubafa vekta kapbure bulol zo stragayad. Sperdol va abrotcafa taka is walzapaf pezay riwe akintaf dir. Pez tir rozekapas dem otsa vektasa vas bulolaf bwel lize koeon pezolkeem tir. Sperdol ins sopezbuder. Pezay tir dem cug almas imolk. Berga tir trelackafa isen alto zegodapafo. Ge tir soanafe isen altotsa tir reltapaf ault ekwon anamkolaf gu mon 40 cm- vox otson logemaf. Tir oltavafa gu ault ke kangurol. Oblakeem tir gijaf is tazuk vas tel ke barlubekdunol vektar ; abrotce ke oblaka tir vas 15 ik 20 cm-. Sulem va kota meruptenon rodekalizir ise suxason tuomar.

Lum ke bewa tir mialukaf kapbure alto. Abdueinieem tir popaf vox trelaf loon dam radimeinieem. Kota abdueinia va balemoy gelt sodir solve radimeinia va aluboy. Kotceem ke abdueinia tir gijarotipaf ise va suxara faver ; kotceem ke radimeinia tir lopinaf is legijaf. Zekapas yoy ke dunol tir bliopon zolonapaf. Tir abrotcaf ise riwe varon zo rodivartar ; tir azekackaf is alokon besan gu sobondafi fiani warzeni gan jontik fianiak. Tir vrebafa xeka ta gralo-mera va malestuna beza. Tazuk ke talga tir rustayaf kir akintakoraf, a zae is miza ; talgina tir dem lani-belcaf sodjey. Atrira ke talga dun tir isen kota talga tir besanafa gu tec tuwavaf brank.

Jadion katcaxo ke sperdol tir moe riwe varafa Afrika gee Saxara letaxo. Tigixo gan tigira ke frunku tisu intaf dalaf tor zo kipir. Meila is werdxo kle tid gelukafo irubaxo ke sperdol, voxen in koe aala dere jontiktode tigir. Suxasa rotira ke sperdol tir cugunaykafa tuke keskotapaf relteem ke abdueinieem is pilkovafa gijuca ke kotceem yordas va leakom voxis romalsaven ton nendaso ervo. Sperdol tir mielaf dunol nume va afizcek koe tawaz sye tiskir, i koe tawaz dere betviele tis gelbe voxis begama lize dunolya va oceem nazbar aze gaar.

Tuke kotcapeem, sperdol va delafa rebava ke frunkuak rodedimvegedur, fradayeson ton xakola vas 30 cm- is aludeve vas 40 cm-. Viele frunku ko fraday orad, pune sperdol kan sobondaf yoyap deciton gralomber, i kan yoy rotabdumiman kal soluma vas 30 cm-, oke ko art rontion gelavar. Sperdol va frunku tigisu moe sid dive frunkuak voxis leote mical dere malestur. Toka dere tid tana rulda ke inafa malestura, i nelkon toka ke divlujatoraf liost.

Sperdolya va tanoy oc ( cugviele toloy ) sye nazbar. Sperdoloc sotir imiskaf ba koblira azen im bad tanda toz atrir. Toloya taneafa safta ke blira koe tawaz zo tiskid abdida oc do gadikya va tawaz toz divlanir. Ba baroy aksat, va beza toz malestur aze ba tandacku va pilkaf tawaz poke tel ke gadikya suxar. Va tor do gadikya jontikedje wan aneyar. Sperdolocye va gadikya ba toza ke diref nazbarugal nubulur voxen ocya loedje di zavzagir. Batdume va gadikya do toloy ecklaaf oc dile rowit. Sperdolye sotir antiafe, vaxeon bak nazbarugal.

 Kira 
 Veem : Tubulidentata
 Yasa : Orycteropodidae
 Lum : abrotce ke taka is alto vas 1 ik 1.6 m- ( ault vas 50 ik 70 cm- ) ; ontine vwon ice epita vas 60 cm-
 Aldo : 60 ik 80 kg-
 Ocagugal : mon 7 aksat
 Occek : 1 ( cugtode 2 )

 Vexala dem apteem 
Sedme Mammal Species of the World (siatos ke 2005), bata katca vas 17 apta ruldar :
 Sperdol (Orycteropus afer afer) (Pallas, 1766)
 Sperdol (Orycteropus afer adametzi) (Grote, 1921)
 Sperdol (Orycteropus afer aethiopicus) (Sundevall, 1843)
 Sperdol (Orycteropus afer angolensis) (Zukowsky and Haltenorth, 1957)
 Sperdol (Orycteropus afer erikssoni) (Lönnberg, 1906)
 Sperdol (Orycteropus afer faradjius) (Hatt, 1932)
 Sperdol (Orycteropus afer haussanus) (Matschie, 1900)
 Sperdol (Orycteropus afer kordofanicus) (Rothschild, 1927)
 Sperdol (Orycteropus afer lademanni) (Grote, 1911)
 Sperdol (Orycteropus afer leptodon) (Hirst, 1906)
 Sperdol (Orycteropus afer matschiei) (Grote, 1921)
 Sperdol (Orycteropus afer observandus) (Grote, 1921)
 Sperdol (Orycteropus afer ruvanensis) (Grote, 1921)
 Sperdol (Orycteropus afer senegalensis) (Lesson, 1840)
 Sperdol (Orycteropus afer somalicus) (Lydekker, 1908)
 Sperdol (Orycteropus afer wardi) (Lydekker, 1908)
 Sperdol (Orycteropus afer wertheri) (Matschie, 1898)

 Pulasa vuestexa is xantaza 
 (en) vuest- : Mammal Species of the World (v- 3, 2005) : Orycteropus afer (Pallas, 1766)
 (en) vuest- : CITES : Orycteropus afer
 (en) vuest- : UICN : katca Orycteropus afer (Pallas, 1766)
 (en, fr) vuest- : ITIS : Orycteropus afer (Pallas, 1766)
 (en) vuest- : Tree of Life Web Project : Orycteropus afer
 (en) vuest- : Catalogue of Life : Orycteropus afer (Pallas, 1766)
 (en) vuest- : Paleobiology Database : Orycteropus afer (Pallas, 1766)
 (en) vuest- : Animal Diversity Web : Orycteropus afer
 (en) vuest- : NCBI : Orycteropus afer
 Ara vuestexa 
 Sperdol (Orycteropus afer) dene Wikispecies

 Kotavafa vuestesa xantaza 
 Kotava winugaf moukolaf ravlemak (Kotava, Latinava, 2019)
 Sperdol dene www.europalingua.eu


Sperdol (Orycteropus afer)
Sperdol (Orycteropus afer)
Sperdol (Orycteropus afer)